**Kompensācijas piešķiršana par zaudējumiem, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem**

Zemes īpašnieks vai lietotājs ir tiesīgs saņemt kompensāciju par īpaši aizsargājamo nemedījamo sugu un migrējošo sugu dzīvnieku nodarītajiem postījumiem augkopības, akvakultūras, lopkopības vai biškopības nozarē.

Pieteikumu iesniegšanas kārtību, zaudējumu apmēru noteikšanu un minimālās aizsardzības pasākumu prasības postījumu novēršanai reglamentē Ministru kabineta 2021.gada 18.februāra noteikumi Nr.114 [“Kārtība, kādā zemes īpašniekiem vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, un minimālās aizsardzības pasākumu prasības postījumu novēršanai”](https://likumi.lv/ta/id/321153-kartiba-kada-zemes-ipasniekiem-vai-lietotajiem-nosakami-to-zaudejumu-apmeri-kas-saistiti-ar-ipasi-aizsargajamo-nemedijamo-sugu-un-migrejoso-sugu-dzivnieku-nodaritajiem-butiskiem-postijumiem-un-minimalas-aizsardzibas-pasakumu-prasibas-postijumu-noversanai) (turpmāk – Noteikumi).

**Kompensācijai var pieteikties:**

* augkopības nozarē – pavasara un rudens migrācijas sezonā, bet ne biežāk kā vienu reizi par kopējiem nodarītajiem postījumiem katrā sezonā. Postījumu platība konkrētajā zemes vienībā nevar būt mazāka par 0,05 hektāriem;
* akvakultūras nozarē – ne biežāk kā reizi gadā. Postījumiem jābūt nodarītiem zivju dīķos, un kopējā zivju dīķu platība nevar būt mazāka par trim hektāriem;
* postījumus akvakultūrai nodara būtiskākās zivjēdāju putnu sugas – gārņi (zivju gārnis (*Ardea cinerea*) vai lielais baltais gārnis (*Egretta alba*)), ķīri (lielais ķīris (*Larus ridibundus*) vai mazais ķīris (*Larus minutus*)), jūras krauklis (*Phalacrocorax carbo*), zivju ērglis (*Pandion haliaetus*), jūras ērglis (*Haliaeetus albicilla*) – un ūdrs (*Lutra lutra*);
* lopkopības vai biškopības nozarē – par ikreizējiem nodarītajiem postījumiem.

Lai varētu saņemt kompensāciju, zemes īpašniekam vai lietotājam postījumu vietā ir jāveic **aizsardzības pasākumi postījumu novēršanai**, kā arī nodarīto zaudējumu apmēram **jāpārsniedz** vienas valstī noteiktās **minimālās mēnešalgas** apmērs.

Zemes īpašniekam vai lietotājam, vai viņa pilnvarotai personai jāievēro šāda pieteikšanās kārtība:

* par zaudējumiem, kas nodarīti **augkopībai un lopkopībai vai biškopībai**, pēc postījumu konstatēšanas jāiesniedz Dabas aizsardzības pārvaldē (turpmāk – Pārvalde) Noteikumu 1. vai 2.pielikumā esošā atbilstošā pieteikuma veidlapa kompensācijas saņemšanai;
* par zaudējumiem, kas nodarīti **akvakultūrai**:

1. laikposmā **no 20.marta**, bet ne vēlāk kā **līdz 1.oktobrim** jāiesniedz Pārvaldē Noteikumu 3.pielikumā esošā paziņojuma veidlapa par to, ka tiks veikta īpaši aizsargājamo nemedījamo sugu un migrējošo sugu dzīvnieku uzskaite;
2. pēc minētā paziņojuma iesniegšanas katra mēneša **desmitajā un divdesmit piektajā datumā**, izmantojot Noteikumu 4.pielikumā esošo veidlapu, jāveic īpaši aizsargājamo nemedījamo sugu un migrējošo sugu dzīvnieku uzskaite, kā arī jānorāda dati par ūdra klātbūtni. Aizpildītā uzskaites datu veidlapa **līdz nākamās dienas beigām** jāiesniedz Pārvaldē klātienē, elektroniski vai izmantojot vienoto valsts un pašvaldību pakalpojumu portālu (www.latvija.lv). Ja minētais uzskaites datums ir sestdienā, svētdienā vai svētku dienā, uzskaiti veic nākamajā darbdienā un uzskaites datu veidlapu iesniedz līdz nākamās dienas beigām;
3. laikposmā **no 25.oktobra līdz 5.novembrim** jāiesniedz Pārvaldē Noteikumu 5.pielikumā esošā pieteikuma veidlapa kompensācijas saņemšanai.

Pieteikumam jāpievieno šādi **dokumenti** (to apliecinātas kopijas):

1. zemes lietošanas tiesības apliecinošs dokuments, ja zemes lietošanas tiesības nav nostiprinātas zemesgrāmatā (ja pieteikumu iesniedz zemes lietotājs);
2. pilnvara (ja pieteikumu iesniedz zemes īpašnieka vai lietotāja pilnvarotā persona);
3. nekustamā īpašuma valsts kadastra informācijas sistēmā reģistrēts zemes robežu plāns (turpmāk – zemes robežu plāns). Ja pieteikumu iesniedz par akvakultūrai nodarītajiem zaudējumiem – zemes robežu plānā norāda zivju dīķus, kuros nodarīti postījumi.

Nosacījumi kompensācijas piešķiršanai:

1. Ja kompensāciju pieprasa par **akvakultūrai** nodarītajiem zaudējumiem:

* zivju dīķi, kuros nodarīti postījumi, ir **reģistrēti Lauku atbalsta dienestā** kā akvakultūras dzīvnieku novietne atbilstoši normatīvajiem aktiem par lauksaimniecības dzīvnieku un akvakultūras dzīvnieku;
* to zivju dīķu platība, kuros nodarīti postījumi, ir **reģistrēta Nekustamā īpašuma valsts kadastra informācijas sistēmā** kā zeme zem zivju dīķiem;
* zemes īpašnieks vai lietotājs ir **Pārtikas un veterinārā dienesta** atzīts akvakultūras nozares uzņēmums saskaņā ar normatīvajiem aktiem par veterinārajām prasībām akvakultūras dzīvniekiem, no tiem iegūtiem produktiem un to apritei;
* akvakultūras uzņēmums audzē akvakultūras dzīvniekus **produkcijas pārdošanai (**uzņēmuma ienākumi no akvakultūras produkcijas pārdošanas iepriekšējā pārskata gadā ir vismaz 200 euro no katra tā kopējās dīķu platības hektāra) **vai** uzņēmums ir izpildījis normatīvajos aktos par valsts un Eiropas Savienības atbalsta piešķiršanas kārtību pasākumā "Akvakultūra, kas nodrošina vides pakalpojumus" noteiktās prasības par uzņēmuma minimālajiem ienākumiem no dīķu platības hektāra, ja tas saņem atbalstu saskaņā ar minētajiem normatīvajiem aktiem);
* izmaksājamās **kompensācijas apmērs nepārsniedz** akvakultūras nozares uzņēmuma ieņēmumus no saimnieciskās darbības akvakultūras jomā iepriekšējā taksācijas periodā;
* zemes īpašnieks vai lietotājs **ir veicis uzskaiti** atbilstoši šo noteikumu [29.](https://likumi.lv/ta/id/321153#p29) punktā minētajai kārtībai, ja kompensāciju pieprasa par akvakultūrai nodarītajiem zaudējumiem;
* zemes īpašnieks vai lietotājs nodrošina vismaz vienu no šādiem atbilstošiem aizsardzības pasākumiem, lai novērstu postījumus akvakultūrai: akustiskie atbaidītāji (skaņu un troksni radoši elementi); vizuālie atbaidītāji (silueti, mulāžas, spīdoši elementi); citi pasākumi (piemēram, repelenti, šķēršļi, tīkli), ciktāl tie nav pretrunā ar vides un dabas aizsardzības prasībām;
* zemes īpašnieks vai lietotājs ir apliecinājis, ka visā projekta īstenošanas periodā un piecus gadus pēc galīgā maksājuma saņemšanas tas **ievēros kopējās zivsaimniecības politikas noteikumus**.

1. Ja kompensāciju pieprasa par **lopkopībai vai biškopībai** nodarītajiem zaudējumiem:

* zemes īpašnieks vai lietotājs vienlaikus **ir** to **lauksaimniecības dzīvnieku īpašnieks**, kuriem nodarīti postījumi, ja kompensāciju pieprasa par lopkopībai vai biškopībai nodarītajiem zaudējumiem;
* lauksaimniecības dzīvnieki, kuriem nodarīti postījumi, to novietne un ganāmpulks **ir reģistrēti Lauku atbalsta dienestā** atbilstoši normatīvajiem aktiem par lauksaimniecības dzīvnieku un akvakultūras dzīvnieku, to ganāmpulku un novietņu reģistrēšanas kārtību un lauksaimniecības dzīvnieku apzīmēšanas kārtību;
* lauksaimniecības dzīvnieki, kuriem nodarīti postījumi, **ir apzīmēti** atbilstoši normatīvajiem aktiem par lauksaimniecības dzīvnieku, to ganāmpulku un novietņu reģistrēšanas kārtību un lauksaimniecības dzīvnieku apzīmēšanas kārtību.

1. Zemes īpašniekam vai lietotājam ar tiesas spriedumu nav pasludināts maksātnespējas process vai netiek īstenots tiesiskās aizsardzības process, ar tiesas lēmumu netiek īstenots ārpustiesas tiesiskās aizsardzības process, nav uzsākta bankrota procedūra, nav piemērota sanācija vai mierizlīgums, tā komercdarbība nav izbeigta vai tas neatbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru.
2. Zemes īpašnieks vai lietotājs uz iesnieguma iesniegšanas dienu (ja zemes īpašnieks vai lietotājs ir kapitālsabiedrība) **uzkrāto zaudējumu dēļ nav zaudējis vairāk kā pusi no parakstītā kapitāla** (uzkrātos zaudējumus atskaitot no rezervēm un visām pārējām pozīcijām, kuras pieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no parakstītā kapitāla).
3. Zemes īpašnieks vai lietotājs uz iesnieguma iesniegšanas dienu (ja kādam no dalībniekiem ir neierobežota atbildība par parādsaistībām) uzkrāto zaudējumu dēļ **nav zaudējis vairāk kā pusi no grāmatvedības uzskaitē norādītā kapitāla.**
4. Zemes īpašnieks vai lietotājs ir **saņēmis glābšanas atbalstu un tā ietvaros saņemto aizdevumu ir atmaksājis vai ir atsaucis garantiju**, vai nav saņēmis pārstrukturēšanas atbalstu.
5. Zemes īpašnieka vai lietotāja (kas nav mazais (sīkais) vai vidējais komersants) **pēdējo divu gadu parādsaistību un pašu kapitāla bilances vērtību attiecība nav pārsniegusi 7,5 un procentu seguma attiecība**, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem, nav bijusi mazāka par 1,0.
6. Zemes īpašnieks vai lietotājs ir saņēmis atbalstu, kas ar Eiropas Komisijas lēmumu atzīts par nelikumīgu un nesaderīgu ar iekšējo tirgu, bet uz minētā lēmuma pamata izdotais **atgūšanas rīkojums ir izpildīts pilnībā, ieskaitot attiecīgos procentu maksājumus**, **vai uz akvakultūras kompensācijas saņēmēju** **neattiecas** Komisijas regulas  [2022/2473](http://eur-lex.europa.eu/eli/reg/2022/2473/oj/?locale=LV) 1. panta 5. punkta "a" apakšpunktā noteiktais **Eiropas Komisijas atgūšanas rīkojums**.
7. Zemes īpašnieka vai lietotāja situācijas cēlonis ir kaitējums, ko nodarījuši īpaši aizsargājamo nemedījamo sugu un migrējošo sugu dzīvnieki;

Pārvalde izveido komisiju, kura **8 (astoņu) darbdienu laikā (augkopība)** vai **nekavējoties,** **bet ne vēlāk kā 5 (piecu) darbdienu laikā (lopkopība, biškopība)** pēc pieteikuma saņemšanas veic **pārbaudi dabā** un konstatē postījumus.

Lai novērtētu zaudējumus **akvakultūrai**, komisija izlases veidā mēneša divpadsmitajā vai divdesmit septītajā datumā, bet ne mazāk kā divas reizes sezonā veic kompensācijas saņemšanai pieteikto zivju dīķu platību pārbaudi dabā.

Pārvalde **mēneša laikā** pēc pārbaudes dabā par augkopībai, lopkopībai vai biškopībai nodarītajiem zaudējumiem un **mēneša laikā** pēc pieteikuma saņemšanas par akvakultūrai nodarītajiem zaudējumiem pieņem lēmumu par kompensācijas piešķiršanu un nosaka kompensācijas apmēru vai pieņem lēmumu par atteikumu piešķirt kompensāciju.

Kompensācijas akvakultūras nozarē piešķir, ievērojot Komisijas regulas  [2022/2473](http://eur-lex.europa.eu/eli/reg/2022/2473/oj/?locale=LV) 53. panta nosacījumus.

Kompensācijas apmērs nepārsniedz **80 procentus** no aprēķinātā zaudējumu apmēra. Ja zemes īpašnieks vai lietotājs ir saņēmis apdrošināšanas atlīdzību par nodarīto kaitējumu, par kuru tiek piešķirta kompensācija, kopējais kompensācijas un apdrošināšanas atlīdzības apmērs nedrīkst pārsniegt 100 procentus no attiecināmajām izmaksām.

Atbalstu, kas piešķirts saskaņā ar Komisijas regulu  [2022/2473](http://eur-lex.europa.eu/eli/reg/2022/2473/oj/?locale=LV), šo noteikumu ietvaros nedrīkst kumulēt ar komercdarbības atbalstu citu atbalsta programmu vai *ad-hoc* atbalsta projekta ietvaros, tai skaitā ar citu *de minimis* atbalstu, neatkarīgi no finansējuma avota.

Pārvalde nodrošina piešķirtās kompensācijas izmaksu atbilstoši valsts budžetā šim mērķim paredzētajiem līdzekļiem.

Papildu informācija pieejama Pārvaldē:

• zvanot: [+371 67509545](tel:+371%2067509545);

• rakstot uz e-pastu: pasts@daba.gov.lv.